**Sähköisten tunnistus- ja luottamuspalveluiden ilmoitukset**

Liikenne- ja viestintäviraston ohje

214/2023 O

Sisältö

1 Johdanto 2

1.1 Ohjeen tavoitteet 2

1.2 Säännökset, joihin ohje perustuu 2

1.3 Muut tunnistus- ja luottamuspalveluja koskevat ohjeet ja määräys 3

1.4 Ohjeen voimaantulo 4

2 Tunnistuspalvelun ilmoitukset ja rekisteri 4

2.1 Tunnistusvälineen ja tunnistusvälityspalvelun tarjoajan aloitusilmoitus 4

2.1.1 Ilmoituksessa annettavat tiedot 4

2.1.2 Aloitusilmoituksen liitteet 6

2.1.3 Julkiset rekisterimerkinnät 7

2.2 Tunnistusvälineen ja tunnistusvälityspalvelun tarjoajan muutosilmoitus 7

2.2.1 Muutosilmoituksessa annettavat tiedot 7

2.2.2 Julkiset rekisterimerkinnät 8

2.3 Tunnistusvälineen ja tunnistusvälityspalvelun tarjoajan lopetusilmoitus 9

2.3.1 Ilmoituksessa annettavat tiedot 9

2.3.2 Julkiset rekisterimerkinnät 9

3 Tunnistusvälineen notifiointi EU:lle 10

3.1 Notifioinnissa annettavat tiedot 10

4 Hyväksytyt luottamuspalvelut 11

4.1 Hyväksytyn luottamuspalvelun aloitusilmoitus 11

4.1.1 Ilmoituksessa annettavat tiedot 11

4.1.2 Vaatimustenmukaisuuden arviointilaitoksen laatima arviointikertomus 12

4.1.3 Luotettu luettelo ja viraston verkkosivut 12

4.1.4 Luotettu luettelo ja Liikenne- ja viestintäviraston verkkosivut 14

4.2 Hyväksytyn luottamuspalvelun muutosilmoitus 14

4.2.1 Ilmoituksessa annettavat tiedot 14

4.2.2 Luotettu luettelo ja Liikenne- ja viestintäviraston verkkosivut 15

4.3 Hyväksytyn luottamuspalvelun lopetusilmoitus 15

4.3.1 Ilmoituksessa annettavat tiedot 15

4.3.2 Luotettu lista ja Liikenne- ja viestintäviraston verkkosivut 15

5 Hyväksytyn ja ei-hyväksytyn luottamuspalvelun häiriöilmoitus 15

6 Akkreditoitu vaatimustenmukaisuuden arviointilaitos 17

6.1 Hakemus hyväksynnästä 17

6.1.1 Hakemuksessa annettavat tiedot 17

6.1.2 Hakemuksen liitteet 18

6.1.3 Tietojen julkaisu 18

6.2 Muutos- tai lopetusilmoitus 18

# Johdanto

## Ohjeen tavoitteet

Ohje koskee

* vahvan sähköisen tunnistamisen välineiden tarjoajia ja tunnistusvälityspalveluita,
* sähköisiä luottamuspalveluita,
* vaatimustenmukaisuuden arviointilaitoksia, jotka hakevat FINASin tekemän akkreditoinnin perusteella hyväksyntää Liikenne- ja viestintävirastolta luottamuspalveluiden arviointiin.

Ohjeen tarkoitus on selkeyttää toimijoille, mitä tietoja valvovalle viranomaiselle säädösten[[1]](#footnote-1) mukaan tehtävissä ilmoituksissa täytyy antaa. Ohjeessa kuvataan myös ilmoitusprosesseja.

## Säännökset, joihin ohje perustuu

Liikenne- ja viestintäviraston tehtävänä on valvoa tunnistus- ja luottamuspalvelulain (617/2009) 42 §:n nojalla lain ja EU:n eIDAS-asetuksen (EU) 910/2014 noudattamista.

Tunnistuspalvelut

Tunnistus- ja luottamuspalvelulain 42 §:n nojalla Liikenne- ja viestintävirasto voi tarvittaessa antaa tarkempia määräyksiä tiedoista, jotka sähköisen tunnistuspalvelun tarjoajan on lain 10 §:n mukaisesti ilmoitettava Liikenne- ja viestintävirastolle ennen toiminnan aloittamista (*tunnistuspalvelun aloitusilmoitus*) ja joissa tapahtuneista muutoksista on myös ilmoitettava (*tunnistuspalvelun muutosilmoitus tai lopetusilmoitus*).

Liikenne- ja viestintävirasto ei anna asiasta määräystä, vaan ohjeen.

Hyväksytyt luottamuspalvelut

Hyväksytyt luottamuspalvelut ovat eIDAS-asetuksen määritelmien mukaisia ja asetuksessa säädetyt vaatimukset täyttäviä sähköisiä palveluita, joista on tehty ilmoitus valvontaelimelle ja jotka on merkitty asetuksen mukaiselle luotetulle listalle.

EU:n eIDAS-asetuksen 21 artiklassa säädetään, että hyväksytyn luottamuspalvelun tarjoajan on ennen palvelun tarjoamisen aloittamista tehtävä ilmoitus valvontaviranomaiselle (*luottamuspalvelun aloitusilmoitus*) ja liitettävä ilmoitukseen vaatimustenmukaisuuden arviointilaitoksen *arviointikertomus*.

eIDAS-asetuksen 24 artiklan 2 kohdan a alakohdassa säädetään, että hyväksytyn luottamuspalvelun tarjoajan on ilmoitettava valvontaelimelle kaikista muutoksista hyväksyttyjen luottamuspalvelujen tarjoamisessa sekä aikomuksesta lopettaa tämä toiminta (*luottamuspalvelun muutosilmoitus* tai *lopetusilmoitus*).

eIDAS-asetuksen 19 artiklan 2 kohdassa säädetään, että hyväksytyn ja ei-hyväksytyn luottamuspalvelun tarjoajan on ilmoitettava valvontaelimelle tietoturvaloukkauksista ja eheyden menetyksistä (*luottamuspalvelun häiriöilmoitus*).

Liikenne- ja viestintävirasto antaa ohjeen edellä mainituissa ilmoituksissa kerrottavista tiedoista ja arviointikertomuksesta.

Ei-hyväksytyt luottamuspalvelut

Ei-hyväksytyt luottamuspalvelut ovat sähköisiä palveluita, joiden vaatimustenmukaisuutta valvontaelin ei ole arvioinut ja joita ei ole merkitty luotetulle listalle.

Suomessa luotetulle listalle merkitään ainoastaan hyväksyttyjä palveluita. Osassa ETA-alueen valtioissa luotetulle listalle merkitään myös palveluita, joita valvova viranomainen ei ole arvioinut.

eIDAS-asetuksen 19 artiklan 2 kohdassa säädetään, että myös ei-hyväksytyn luottamuspalvelun tarjoajan on ilmoitettava valvontaelimelle tietoturvaloukkauksista ja eheyden menetyksistä *(luottamuspalvelun häiriöilmoitus)*.

Ohjeet luottamuspalvelun häiriöilmoituksista koskevat myös ei-hyväksyttyjä luottamuspalveluja.

## Muut tunnistus- ja luottamuspalveluja koskevat ohjeet ja määräys

Tunnistuspalvelun vaatimustenmukaisuuden arvioinnista laadittavasta selvityksestä, joka täytyy liittää ilmoitukseen (*tunnistuspalvelun tarkastuskertomus*), ks. erillinen ohje 211/2019 O.[[2]](#footnote-2)

Tunnistuspalvelun vaatimustenmukaisuuden arviointiin liittyy myös ohjeen 211/2019 O liite B tunnistuspalvelun yleinen arviointikriteeristö. Kriteeristö on esimerkki, jota Liikenne- ja viestintävirasto toivoo käytettävän osana palveluiden vaatimuksenmukaisuuden arviointeja.

Tunnistus- ja luottamuspalvelulain 42 §:n nojalla Liikenne- ja viestintävirasto voi antaa tarkempia määräyksiä tiedoista, jotka tunnistuspalveluntarjoajan on annettava häiriötilannetta koskevassa ilmoituksessa lain 16 §:n mukaisesti. Virasto määrää asiasta määräyksessä 72B/2022 M kohdassa 11 (*tunnistuspalveluntarjoajan häiriöilmoitukset Liikenne-ja viestintävirastolle*), joten tässä ohjeessa viitataan tunnistuspalvelun häiriöilmoitusten osalta määräykseen.

## Ohjeen voimaantulo

Ohje tulee voimaan 19.4.2023.

Ohje on voimassa toistaiseksi. Ohjetta täydennetään ja muutetaan tarvittaessa. Tällöin ohjeen numero 214 säilyy, mutta päivämäärä vaihtuu ja vuosiluku vaihtuu tarvittaessa. Ohjeen muutetut versiot listataan seuraavaan taulukkoon

|  |  |
| --- | --- |
| Ohjeen versio ja päivämäärä | Tehdyt muutokset |
| **Julkaistu ohje v1.0** 214/2016 O 2.11.2016 | 1. julkaistu versio |
| Luonnosversio 22.3.2023 | Tehty säädösmuutoksien edellyttämät korjaukset ja hienosäädetty tekstiä. Ei varsinaisia muutoksia ohjeen sisältöön. |

Voimassa oleva ohje julkaistaan Liikenne- ja viestintäviraston verkkosivulla <https://www.traficom.fi/fi/saadokset>.

# Tunnistuspalvelun ilmoitukset ja rekisteri

## Tunnistusvälineen ja tunnistusvälityspalvelun tarjoajan aloitusilmoitus

### Ilmoituksessa annettavat tiedot

***SÄÄNNÖKSET***

***10 § Tunnistuspalvelun tarjoajan velvollisuus ilmoittaa toiminnan aloittamisesta***

*Suomeen sijoittautuneen tunnistuspalvelun tarjoajan on ennen toiminnan aloittamista tehtävä kirjallinen ilmoitus Liikenne- ja viestintävirastolle. Ilmoituksen voi tehdä myös sellainen tunnistusvälineen tarjoajien yhteenliittymä, jonka hallinnoimaa palvelua on pidettävä yhtenä tunnistuspalveluna.*

*Ilmoituksessa on oltava:*

*1) palveluntarjoajan nimi;*

*2) palveluntarjoajan täydelliset yhteystiedot;*

*3) tiedot tarjottavista palveluista;*

*4) selvitykset hakijaa ja hakijan toimintaa koskevien 8, 8 a, 9, 13 ja 14 §:ssä säädettyjen vaatimusten täyttymisestä:*

*5) vaatimustenmukaisuuden arviointilaitoksen, muun ulkoisen arviointilaitoksen taikka sisäisen tarkastuslaitoksen laatima tarkastuskertomus riippumattomasta arvioinnista 29 §:n mukaisesti;*

*6) muut valvonnan kannalta tarpeelliset tiedot.*

*[…]*

Tunnistuspalvelun tarjoajan tunnistuslain 10 §:n tarkoittamassa aloitusilmoituksessa on annettava seuraavat tiedot

**Yritys tai yhteisö**

1. yrityksen tai yhteisön nimi ja yksilöivä rekisterinumero tai -tunnus
2. jos yritys tai yhteisö on sijoittunut muuhun ETA-alueen valtioon kuin Suomeen, rekisteri, johon ulkomainen yhteisö tai yritys on merkitty
3. jos yritys tai yhteisö kuuluu tunnistuslain 10 §:n mukaiseen yhteenliittymään, tieto yhteenliittymästä (vain tunnistusvälineen tarjoaja)
4. postiosoite ja yhteyshenkilöt
5. sähköpostiosoitteet hallinnollisia, teknisiä ja häiriötilanteita koskevia Liikenne- ja viestintäviraston tiedusteluja varten
6. laskutusyhteystiedot

**Tarjottava tunnistusväline/menetelmä tai välityspalvelu**

1. tiedot tarjottavista tunnistusvälineistä ja niiden varmuustasosta (vain tunnistusvälineen tarjoaja)
2. jos tunnistusmenetelmä perustuu varmenteeseen, tieto varmenteen tietosisällön rakenteesta (vain tunnistusvälineen tarjoaja)
3. tiedot tunnistusvälineistä, joiden välitystä tarjotaan luottaville osapuolille ja minkä varmuustason palveluita on valmius välittää (vain tunnistusvälityspalvelun tarjoaja)

**Todentamismenetelmä ja tietoturvallisuus** (lain 8 ja 8 a §)

1. todentamismenetelmän tai välitystoiminnan kuvaus ja niiden tietoturvallisuuden arviointi katetaan tunnistusjärjestelmän arviointielimen tarkastuskertomuksella (ks. kohta 2.1.3 ja erillinen ohje).

**Tunnistuspalveluntarjoaja** (lain 9 § ja 13 §)

1. tiedot (kuvaus) henkilöstöstä ja tunnistuspalvelun tarjoamisessa apuna käytetyistä henkilöistä (alihankkijoista)
2. tiedot taloudellisista voimavaroista ja vahingonkorvausvastuun kantokyvystä

**Tunnistusperiaatteet** (lain 14 §)

1. tunnistusperiaatteet, joihin sisältyy selvitys ensitunnistamismenettelyistä (vain tunnistusvälineen tarjoaja) tai selvitys tunnistusvälityksen periaatteista (*välitysperiaatteet*, vain tunnistusvälityspalvelun tarjoaja)
2. toimiva linkki verkkosivuille, joilla ajantasaiset tunnistusperiaatteet julkaistaan

**Arviointielimen pätevyys ja riippumattomuus**

1. selvitys tunnistuspalvelun tarjoajan käyttämän arviointielimen pätevyydestä ja riippumattomuudesta (lain 33.4 §, M72B kohdat 18−­19.)

**Muut valvonnan kannalta tarpeelliset tiedot: Luottamusverkoston rajapinnat (lain 12 a §)**

1. tiedot luottamusverkostossa tarjottavista tunnistetietojen välittämisen rajapinnoista (protokollat)
2. tarvittaessa tiedot erityisistä M72B:n 12 kohtaa täydentävistä tunnistetietojen välittämistä koskevista järjestelyistä luottamusverkostossa

**Muut valvonnan kannalta tarpeelliset tiedot**

1. kuvaus tunnistamiseen liittyvästä henkilötietojen käsittelystä (lain 6 §)
2. sulkupalvelun yhteystiedot (vain tunnistusvälineen tarjoaja)
3. VTJ-tarkistusten tiheys (lain 7 §, luonnollisen henkilön tunnistus) ja yritysrekisterien tarkistamisen tiheys (lain 7 a §, oikeushenkilön tunnistus) (ensisijaisesti tunnistusvälineen tarjoaja)

Ainakin yrityksen tai yhteisön perustiedot, yhteyshenkilöt ja yhteystiedot pyydetään antamaan lomakkeella.

Ilmoituslomake toiminnan aloittamisesta löytyy viraston verkkosivuilta https://www.kyberturvallisuuskeskus.fi/fi/toimintamme/saantely-ja-valvonta/sahkoinen-tunnistaminen

### Aloitusilmoituksen liitteet

Edellä kohdassa 2.1.1 vaaditut tiedot voi antaa ilmoituksen erillisillä liitteillä.

Liitteet on hyvä listata ilmoituslomakkeella.

Ainakin seuraavat asiat tulisi toimittaa omina liitteinään:

1. voimassa oleva tarkastuskertomus yhden tai useamman arviointielimen tekemästä arvioinnista, joka kattaa määräyksen 72B kohdassa 15 määrätyt osa-alueet. Tarkastuskertomuksesta on annettu erillinen ohje 215/2019 O.
2. tunnistusperiaatteet (tunnistusvälityspalvelun osalta vastaavat välitysperiaatteet, jotka täyttävät soveltuvin osin lain 14 §:n vaatimukset)
3. tiedot tunnistuspalvelun tarjoajan eri toimintojen organisoinnista sekä sen käyttämästä henkilöstöstä ja alihankkijoista (yleistason kuvaus)
4. tiedot tunnistuspalveluntarjoajan taloudellisista voimavaroista

### Julkiset rekisterimerkinnät

***SÄÄNNÖKSET***

***12 § Tunnistuspalvelun tarjoajia koskeva rekisteri***

*Liikenne- ja viestintävirasto ylläpitää julkista rekisteriä 10 §:n mukaisen ilmoituksen tehneistä tunnistuspalvelun tarjoajista ja niiden tarjoamista palveluista.*

*Liikenne- ja viestintäviraston on 10 §:ssä tarkoitetun ilmoituksen saatuaan kiellettävä palveluntarjoajaa tarjoamasta palveluaan vahvana sähköisenä tunnistamisena, jos palvelu tai palveluntarjoaja ei täytä tässä luvussa asetettuja vaatimuksia. Jos puutteellisuutta voidaan pitää ainoastaan vähäisenä, Liikenne- ja viestintävirasto voi kehottaa palveluntarjoajaa korjaamaan puutteellisuuden määräajassa.*

**Liikenne- ja viestintävirasto merkitsee verkkosivuillaan ylläpitämäänsä rekisteriin seuraavat tiedot**

* aloitusilmoituksen päivämäärä
* onko aloitusilmoitus vasta vireillä vai onko Liikenne- ja viestintävirasto jo tarkastanut sen
* yrityksen tai yhteisön nimi
* yrityksen tai yhteisön y-tunnus ja rekisteri, jossa ulkomainen yhteisö on rekisteröity
* palveluntarjoajien yhteenliittymä, jos palveluntarjoaja kuuluu tunnistuslain 10 §:n tarkoittamaan yhteenliittymään
* sulkupalvelun yhteystiedot
* linkki tunnistusperiaatteisiin
* tunnistusvälineen tai tunnistusvälityspalvelun varmuustaso (korotettu tai korkea)

Harkinnanvaraisesti virasto julkaisee verkkosivuilla

* tarkastuskertomuksen antamisen tai hyväksymisen päivämäärä
* kieltopäätös
* mitä tunnistusvälineitä välityspalvelu välittää

## Tunnistusvälineen ja tunnistusvälityspalvelun tarjoajan muutosilmoitus

### Muutosilmoituksessa annettavat tiedot

***SÄÄNNÖKSET***

***10 § Tunnistuspalvelun tarjoajan velvollisuus ilmoittaa toiminnan aloittamisesta***

*[…]*

*Tunnistuspalvelun tarjoajan on viipymättä ilmoitettava 2 momentissa tarkoitetuissa tiedoissa tapahtuneista muutoksista kirjallisesti Liikenne- ja viestintävirastolle. Ilmoitus on tehtävä myös toiminnan lopettamisesta sekä toimintojen siirtymisestä toiselle palveluntarjoajalle.*

Tunnistuspalvelun tarjoajan on ilmoitettava *viipymättä* Liikenne- ja viestintävirastolle

1. kaikista merkittävistä muutoksista, jotka koskevat kohdan 2.1 mukaan toimitettuja tietoja, sekä erityisesti
2. Liikenne- ja viestintäviraston julkiseen rekisteriin merkittyjen tietojen muutokset
3. tunnistusperiaatteiden muutos
4. muutokset tarjottujen tai välitettyjen tunnistusvälineiden valikoimassa
5. toiminnan siirtyminen toiselle palveluntarjoajalle
6. yhteenliittymään kuuluvien yritysten tai yhteisöjen muutos
7. tuore tarkastuskertomus vaatimustenmukaisuuden arvioinnista

Muutoksista tulee ilmoittaa viipymättä, joten esimerkiksi kerran vuodessa tehtävä koosteilmoitus ei ole riittävä. Liikenne- ja viestintäviraston määräyksessä ei enää määrätä vuosiraportin toimittamisesta, vaan virasto tekee toimijoille tarvittaessa kyselyitä.

Tulossa olevista muutoksista voi myös antaa Liikenne- ja viestintävirastolle ennakkotietoa, jolloin virasto voi tarvittaessa antaa neuvontaa asiassa.

Jos palveluntarjoaja lakkaa tarjoamasta vain osaa ilmoittamistaan tunnistuspalveluista, muutosilmoituksella täytyy antaa soveltuvin osin lopetettavien palveluiden osalta kohdassa 2.3 kuvatut tiedot.

### Julkiset rekisterimerkinnät

Liikenne- ja viestintävirasto merkitsee verkkosivuillaan ylläpitämäänsä rekisteriin seuraavat tiedot

* ajantasaiset tiedot tunnistuspalvelun nimestä, rekisteritunnuksesta, tunnistusvälineen sulkupalvelusta
* ajantasaisen linkin tunnistusperiaatteisiin
* toiminnan siirtyminen toiselle palveluntarjoajalle sekä yritysten tai yhteisöjen fuusiot tai diffuusiot
* toiminnan tai palveluntarjonnan lopettaminen

Harkinnan mukaan Liikenne- ja viestintävirasto merkitsee rekisteriin seuraavat tiedot

* muutosten vireilläolo
* tunnistusperiaatteiden muutoksen voimaantulopäivämäärä

## Tunnistusvälineen ja tunnistusvälityspalvelun tarjoajan lopetusilmoitus

### Ilmoituksessa annettavat tiedot

Tunnistuspalvelun tarjoamisen lopettamista koskeva ilmoitus täytyy toimittaa Liikenne- ja viestintävirastolle viipymättä eli viimeistään silloin, kun päätös tunnistuspalvelun lopettamisesta on tehty.

Ilmoituksessa täytyy antaa ainakin seuraavat tiedot

1. ajankohta, jolloin palvelun tarjoaminen lakkaa (päivämäärä, jolloin uusien tunnistusvälineiden myöntäminen päättyy, ja päivämäärä, jolloin myönnettyjen tunnistusvälineiden ylläpito päättyy tai milloin välityspalvelun toiminta lakkaa)
2. tiedot siitä, miten ja milloin käyttäjiä (välineen tarjoaja), luottamusverkostoa (välineen ja välityspalvelun tarjoaja) ja luottavia osapuolia (välityspalvelun tarjoaja) on tiedotettu tai tiedotetaan tunnistuspalvelun lopettamisesta
3. miten tunnistus- ja luottamuspalvelulain 24 §:n mukaisesta (ja mahdollisesti luottamusverkoston käytännesääntöjen[[3]](#footnote-3) mukaisesta) tietojen säilyttämisestä huolehditaan toiminnan lopettamisen jälkeen

Jos tunnistuspalveluntarjoajan toiminta siirtyy toiselle yritykselle tai yhteisölle liiketoiminnan siirtona tai yritysjärjestelyissä, tiedot annetaan muutosilmoituksena.

Jos tunnistuspalvelun tarjoaja lakkaa tarjoamasta tunnistuspalveluita lain tarkoittamana vahvana sähköisenä tunnistuksena, mutta jatkaa tarjontaa muutoin, lopetusilmoituksessa on ilmoitettava se ajankohta, jonka jälkeen palveluntarjoaja ei enää vastaa lain kaikkien vaatimusten täyttämisestä sekä annettava tiedot siitä, miten tunnistuspalvelun vahvan statuksen lakkaamisesta tiedotetaan edellä 2 alakohdassa mainittuja osapuolia. Myös edellä 3 alakohdassa mainitut tiedot on ilmoitettava.

### Julkiset rekisterimerkinnät

Liikenne- ja viestintävirasto merkitsee rekisteriin

* tiedon lopetusilmoituksen vireilläolosta
* tiedon toiminnan lopettamisesta ja sen ajankohdasta ja palveluntarjoajan poistamisesta rekisteristä

# Tunnistusvälineen notifiointi EU:lle

## Notifioinnissa annettavat tiedot

Jos tunnistusvälineen tarjoaja haluaa notifioida tunnistusmenetelmänsä EU:n komissiolle, Liikenne- ja viestintävirasto tekee notifioinnin yhteistyössä tunnistuspalvelun tarjoajan kanssa.

Tunnistuksenvälityspalveluita ei notifioida, mutta tieto niistä harkitaan sisällytettäväksi ainakin yleisellä tasolla menetelmän notifiointiin.

Notifioinnissa annettavista tiedoista säädetään olosuhteiden, muotoseikkojen ja **menettelyjen määrittelemisestä** sähköisestä tunnistamisesta ja sähköisiin transaktioihin liittyvistä luottamuspalveluista sisämarkkinoilla annetun Euroopan parlamentin ja neuvoston asetuksen (EU) N:o 910/2014 9 artiklan 5 kohdan mukaisesti annetussa komission täytäntöönpanopäätöksessä (EU) 2015/1984 (nk. notifiointimenettelypäätös).

Notifiointiin liittyy mahdollinen ETA-alueen jäsenvaltioiden edustajien tekemä vertaisarviointi, joka kestää kokonaisuudessaan noin kuusi kuukautta. Vertaisarvioinnin puitteista säädetään menettelyä koskevien järjestelyjen vahvistamisesta **sähköiseen tunnistamiseen liittyvää jäsenvaltioiden välistä yhteistyötä** varten sähköisestä tunnistamisesta ja sähköisiin transaktioihin liittyvistä luottamuspalveluista sisämarkkinoilla annetun Euroopan parlamentin ja neuvoston asetuksen (EU) N:o 910/2014 12 artiklan 7 kohdan mukaisesti annetussa komission täytäntöönpanopäätöksessä (EU) 2015/296.

Seuraavassa taulukossa kuvataan esimerkkiaikataulu vertaisarvioinnista. Aikataulu perustuu jäsenvaltioiden yhteistyöverkoston keskeneräiseen työpaperiin

|  |  |  |
| --- | --- | --- |
| **Aika** | **Toimenpide(piteet)** | **Säännös** |
| Päivä 1 | Ennakkoilmoitus | eIDAS art. 7(g) |
| Viikko 1 | Pyyntö vertaisarvioinnin tekemisestä | Komission täytäntöönpanopäätös 2015/296 art. 8(1), |
| Viikot 1-4 | Jäsenvaltion aikomus osallistua vertaisarviointiin  Ilmoittavan ja mahdollisten vertaisarviointiin osallistuvien jäsenvaltioiden keskustelut | Komission täytäntöönpanopäätös 2015/296 art. 8(3) – (1 kuukausi) |
| Viikot 5-6 | Sopimus vertaisarvioinnin kohdealueesta  Jäsenvaltiot nimeävät arvioijansa | Komission täytäntöönpanopäätös 2015/296 art. 9 |
| Viikko 7 | Yhteistyöverkoston kokous – ohjeet vertaisarviointiin | Komission täytäntöönpanopäätös 2015/296 art. 9(2) |
| Viikko 8 | Ilmoittava jäsenvaltio tiedottaa yhteistyöverkostolle vertaisarviointia koskevasta sopimisesta arviointiin osallistuvien jäsenvaltioiden kanssa | Komission täytäntöönpanopäätös 2015/296 art. 9(2) |
| Viikot 8-21 | Vertaisarviointi | Komission täytäntöönpanopäätös 2015/296 art. 10 - vertaisarvioinnin enimmäiskesto 3 kuukautta |
| Viikko 25 | Raportti vertaisarvioinnista yhteistyöverkostolle | Komission täytäntöönpanopäätös 2015/296 art. 11 |
| Viikko 26 | Yhteistyöverkoston kanta  Mahdollinen lisätietopyyntö | Komission täytäntöönpanopäätös 2015/296 art. 14 (i);  Komission täytäntöönpanopäätös 2015/296 art. 11 |

# Hyväksytyt luottamuspalvelut

## Hyväksytyn luottamuspalvelun aloitusilmoitus

### Ilmoituksessa annettavat tiedot

***SÄÄNNÖKSET, eIDAS-asetus***

***21 artikla Hyväksytyn luottamuspalvelun aloittaminen***

*1. Jos luottamuspalvelun tarjoajat, joilla ei ole hyväksyttyä asemaa, aikovat tarjota hyväksyttyjä luottamuspalveluja, niiden on toimitettava valvontaelimelle ilmoitus aikomuksestaan yhdessä vaatimustenmukaisuuden arviointilaitoksen myöntämän vaatimustenmukaisuuden arviointikertomuksen kanssa.*

*2. Valvontaelin tarkastaa, täyttävätkö luottamuspalvelun tarjoaja ja sen tarjoamat luottamuspalvelut tässä asetuksessa säädetyt vaatimukset ja erityisesti hyväksyttyjä luottamuspalvelun tarjoajia ja niiden tarjoamia hyväksyttyjä luottamuspalveluja koskevat vaatimukset.*

*[…]*

*Jos tarkastusta ei saada päätökseen kolmen kuukauden kuluessa ilmoituksesta, valvontaelimen on ilmoitettava asiasta luottamuspalvelun tarjoajalle ja yksilöitävä viivästyksen syyt ja ajanjakso, jonka aikana tarkastus on saatava päätökseen.*

*[…]*

Uusi luottamuspalvelun tarjoaja voi tehdä ilmoituksen Liikenne- ja viestintävirastolle palvelun tarjoamisesta eIDAS-asetuksen mukaisesti.

Ilmoitukseen on liitettävä akkreditoidun ja hyväksytyn vaatimustenmukaisuuden arviointilaitoksen (*conformity assessment body*, CAB) arviointikertomus. Suomessa ei ole toistaiseksi tietoa arviointilaitoksen syntymisestä. Tietoa kannattaa tarvittaessa kysyä Liikenne- ja viestintävirastosta tai kansalliselta akkreditointiyksiköltä FINASilta.

Ilmoituksessa annettavia tietoja

1. yrityksen tai yhteisön nimi ja yksilöivä rekisterinumero tai -tunnus
2. postiosoite ja yhteyshenkilöt
3. sähköpostiosoitteet hallinnollisia, teknisiä ja häiriötilanteita koskevia Liikenne- ja viestintäviraston tiedusteluja varten ja laskutusta varten
4. tarjottavan luottamuspalvelun tyyppi

* hyväksytty **sähköisen allekirjoituksen varmenne** (eIDAS-asetus 28 artikla)
* hyväksytty **validointipalvelu** hyväksytylle sähköiselle allekirjoitukselle (eIDAS-asetus 33 artikla)
* hyväksytty **säilyttämispalvelu** hyväksytylle sähköiselle allekirjoitukselle (eIDAS-asetus 34 artikla)
* hyväksytty **sähköisen leiman varmenne** (eIDAS-asetus 38 artikla)
* hyväksytty **validointipalvelu** hyväksytylle sähköiselle leimalle (eIDAS-asetus 40 artikla)
* hyväksytty **säilyttämispalvelu** hyväksytylle sähköiselle leimalle (eIDAS-asetus 40 artikla)
* hyväksytty sähköinen **aikaleima** (eIDAS-asetus 42 artikla)
* hyväksytty sähköinen rekisteröity **jakelupalvelu** (eIDAS-asetus 44 artikla)
* **verkkosivujen todentamisen** hyväksytty **varmenne** (eIDAS-asetus 45 artikla)

1. allekirjoitus- ja leimavarmenteiden osalta sulkupalvelun yhteystiedot

### Vaatimustenmukaisuuden arviointilaitoksen laatima arviointikertomus

Ks. Liikenne- ja viestintäviraston ohje 215/2019 O

### Luotettu luettelo ja viraston verkkosivut

***SÄÄNNÖKSET, eIDAS-asetus***

***21 artikla Hyväksytyn luottamuspalvelun aloittaminen***

*[…]*

*Jos valvontaelin päättää, että luottamuspalvelun tarjoaja ja sen tarjoamat luottamuspalvelut täyttävät ensimmäisessä alakohdassa tarkoitetut vaatimukset, valvontaelimen on myönnettävä luottamuspalvelun tarjoajalle ja sen tarjoamille luottamuspalveluille hyväksytty asema sekä ilmoitettava asiasta 22 artiklan 3 kohdassa tarkoitetulle elimelle 22 artiklan 1 kohdassa tarkoitettujen luotettujen luetteloiden ajan tasalle saattamista varten viimeistään kolmen kuukauden kuluttua tämän artiklan 1 kohdan mukaisesta ilmoituksesta.*

*[…]*

*3. Hyväksytyt luottamuspalvelun tarjoajat voivat ryhtyä tarjoamaan hyväksyttyä luottamuspalvelua sen jälkeen kun hyväksytty asema on merkitty 22 artiklan 1 kohdassa tarkoitettuihin luotettuihin luetteloihin.*

*[…]*

***eIDAS-asetus 22 artikla Luotetut luettelot***

*1. Kunkin jäsenvaltion on laadittava, ylläpidettävä ja julkaistava luotettuja luetteloja, jotka sisältävät tietoa niiden vastuulle kuuluvista hyväksytyistä luottamuspalvelun tarjoajista ja niiden tarjoamista hyväksytyistä luottamuspalveluista.*

*2. Jäsenvaltioiden on laadittava, ylläpidettävä ja julkaistava suojatusti 1 kohdassa tarkoitetut sähköisesti allekirjoitetut tai leimatut luotetut luettelot muodossa, joka soveltuu automaattiseen käsittelyyn.*

*3. Jäsenvaltioiden on ilman aiheetonta viivytystä ilmoitettava komissiolle tiedot kansallisten luotettujen luettelojen laatimisesta, ylläpitämisestä ja julkaisemisesta vastaavasta elimestä sekä yksityiskohtaiset tiedot tällaisten luettelojen julkaisupaikasta, luotettujen luettelojen allekirjoittamisessa tai leimaamisessa käytetyistä varmenteista ja niiden tietojen mahdollisista muutoksista.*

*4. Komissio asettaa julkisesti saataville suojatusti 3 kohdassa tarkoitetut tiedot sähköisesti allekirjoitetussa tai leimatussa muodossa, joka soveltuu automaattiseen käsittelyyn.*

*5. Komissio täsmentää viimeistään 18 päivänä syyskuuta 2015 täytäntöönpanosäädöksillä 1 kohdassa tarkoitetut tiedot ja määrittelee 1–4 kohdan soveltamiseen liittyvät luotettujen luetteloiden tekniset eritelmät ja muotoseikat. Nämä täytäntöönpanosäädökset hyväksytään 48 artiklan 2 kohdassa tarkoitettua tarkastelumenettelyä noudattaen.*

Komissio on antanut eIDAS-asetuksen 22 artiklan 5 kohdan nojalla täytäntöönpanopäätöksen (EU) 2015/1505 luotettujen luetteloiden teknisten eritelmien ja muotoseikkojen vahvistamisesta.

Täytäntöönpanopäätöksessä vaaditut eritelmät palveluista perustuvat ETSIn tekniseen eritelmään TS 119 612 v2.1.1. [[4]](#footnote-4)

On hyvä huomata, että kyseisen dokumentin uudemmassa versiossa on allekirjoituspalveluihin liittyviä eritelmiä sellaisille palveluille, joita komissio ei hyväksy luotettuun luetteloon, koska ne eivät ole eIDAS-asetuksen määritelmien mukaisia.

Liikenne- ja viestintävirasto ylläpitää luotettua luetteloa hyväksytyistä luottamuspalveluista komission täytäntöönpanopäätöksen mukaisesti.

Lisäksi Liikenne- ja viestintävirasto julkaisee verkkosivuillaan tekstimuotoisen tiedon hyväksytyistä luottamuspalveluista ja näiden tarjoajista.

Aikaisemman säädännön nojalla luettelossa ovat DVV:n tarjoamat allekirjoitusvarmenteet (vanhan säädännön mukainen termi *laatuvarmenne*).

Suomessa luotettuun luetteloon ei merkitä muita kuin eIDAS-asetuksen mukaisia hyväksyttyjä luottamuspalveluita.

### Luotettu luettelo ja Liikenne- ja viestintäviraston verkkosivut

Ks. kohta 4.1.3

## Hyväksytyn luottamuspalvelun muutosilmoitus

### Ilmoituksessa annettavat tiedot

***SÄÄNNÖKSET, eIDAS-asetus***

***20 artikla Hyväksyttyjen luottamuspalvelun tarjoajien valvonta***

*1. Vaatimustenmukaisuuden arviointilaitoksen on tarkastettava hyväksytyt luottamuspalvelun tarjoajat vähintään 24 kuukauden välein niiden omalla kustannuksella. Tarkastuksen tarkoituksena on vahvistaa, että hyväksytyt luottamuspalvelun tarjoajat ja niiden tarjoamat hyväksytyt luottamuspalvelut täyttävät tässä asetuksessa säädetyt vaatimukset. Hyväksyttyjen luottamuspalvelun tarjoajien on toimitettava tarkastuksen perusteella laadittava vaatimustenmukaisuuden arviointikertomus valvontaelimelle kolmen työpäivän kuluessa sen vastaanottamisesta.*

*2. Valvontaelin voi milloin tahansa tehdä hyväksytyille luottamuspalvelun tarjoajille tarkastuksia tai pyytää vaatimustenmukaisuuden arviointilaitosta suorittamaan hyväksyttyjä luottamuspalvelun tarjoajia koskevan vaatimustenmukaisuuden arvioinnin näiden hyväksyttyjen luottamuspalvelun tarjoajien kustannuksella sen vahvistamiseksi, että ne ja niiden tarjoamat hyväksytyt luottamuspalvelut täyttävät tässä asetuksessa säädetyt vaatimukset, sanotun kuitenkaan rajoittamatta 1 kohdan soveltamista. Jos näyttää siltä, että henkilötietojen suojaan liittyviä sääntöjä on rikottu, valvontaelimen on ilmoitettava tarkastustensa tuloksista tietosuojaviranomaisille.*

*[…]*

Muutosilmoituksessa tulee antaa vähintään seuraavat tiedot

1. aloitusilmoituksessa annettujen tietojen muutokset
2. luottamuspalvelun tarjoamisen siirtyminen toiselle yhteisölle eli sama tuote tai palvelu siirtyy sellaisenaan. Jos tarjontaa jatkava yhteisö ei ole ennestään hyväksytty luottamuspalvelun tarjoaja, sen osalta tarvitaan arviointikertomus.
3. luotetulle listalle merkittyjen tietojen muuttuminen

eIDAS-asetuksessa käsitellään nimenomaisesti ainoastaan säännöllistä vaatimustenmukaisuuden arviointia ja arviointikertomuksen toimittamista valvovalle viranomaiselle.

Vähintään kahden vuoden välein toimitettavan arviointikertomuksen lisäksi palveluntarjoajan täytyy ilmoittaa, jos kohdassa 4.1.1 annetuissa tiedoissa tapahtuu muutoksia.

Jos muutokset liittyvät sellaisiin seikkoihin, jotka ovat vaikuttaneet vaatimustenmukaisuuden arviointilaitoksen tekemään arvioon palveluntarjoajan tai luottamuspalvelun vaatimustenmukaisuudesta, palveluntarjoajan on arvioitava, onko vaatimustenmukaisuuden arviointilaitoksen tarpeen arvioida muutos. Muutostilanteessa tulee eIDAS-asetuksen 20 artiklan 2 kohdan valossa kysymykseen myös se, että Liikenne- ja viestintävirasto pyytää vaatimustenmukaisuuden arviointilaitosta arvioimaan vaatimustenmukaisuuden muutostilanteessa.

Jos sama palveluntarjoaja tarjoaa useampaa hyväksyttyä luottamuspalvelua ja lopettaa tarjoamasta jotain näistä, palveluntarjoaja tekee Liikenne- ja viestintävirastolle lopetettavaa palvelua koskevan lopetusilmoituksen luvun 4.3 mukaisesti.

Virasto ei tässä vaiheessa laadi asiasta tarkempaa ohjeistusta vaan seuraa kansainvälistä soveltamiskäytäntöä ja tarkastelee asiaa tarvittaessa yhdessä toimijoiden ja arviointilaitosten kanssa.

### Luotettu luettelo ja Liikenne- ja viestintäviraston verkkosivut

Ks. kohta 4.1.3.

## Hyväksytyn luottamuspalvelun lopetusilmoitus

### Ilmoituksessa annettavat tiedot

Lopettamisilmoituksessa on annettava ainakin seuraavat tiedot

1. minkä hyväksyttyjen luottamuspalveluiden tarjoaminen lopetetaan
2. tarjoamisen tai toiminnan lopettamisen ajankohta
3. selvitys siitä, miten eIDAS-asetuksen artiklan 24.2 h ja i alakohtien vaatimukset toiminnan hallitusta lopettamisesta täytetään

### Luotettu lista ja Liikenne- ja viestintäviraston verkkosivut

Ks. kohta 4.1.3.

Virasto toimittaa komissiolle päivitetyn luotetun luettelon ja merkitsee tiedon palveluntarjoajan tai palvelun lopettamisesta verkkosivuilleen.

# Hyväksytyn ja ei-hyväksytyn luottamuspalvelun häiriöilmoitus

***SÄÄNNÖKSET, eIDAS-asetus***

***19 artikla Luottamuspalvelun tarjoajiin sovellettavat tietoturvavaatimukset***

*1. Hyväksyttyjen ja ei-hyväksyttyjen luottamuspalvelun tarjoajien on toteutettava tarvittavat tekniset ja organisatoriset toimenpiteet hallitakseen tarjoamiensa luottamuspalvelujen tietoturvaan kohdistuvat riskit. Näillä toimenpiteillä on voitava varmistaa riskiin suhteutettu tietoturvataso, ottaen huomioon uusin tekninen kehitys. Erityisesti on toteutettava toimenpiteet tietoturvapoikkeamien vaikutusten ehkäisemiseksi ja minimoimiseksi sekä tällaisten mahdollisten poikkeamien haittavaikutusten ilmoittamiseksi sidosryhmille.*

*2. Hyväksyttyjen ja ei-hyväksyttyjen luottamuspalvelun tarjoajien on ilman aiheetonta viivytystä mutta joka tapauksessa 24 tunnin kuluessa siitä, kun asia on tullut niiden tietoon, ilmoitettava valvontaelimelle ja tarvittaessa muille asianomaisille elimille, kuten toimivaltaiselle tietoturvasta vastaavalle kansalliselle elimelle tai tietosuojaviranomaiselle, kaikista tietoturvaloukkauksista ja eheyden menetyksistä, joilla on huomattavia vaikutuksia tarjottuun luottamuspalveluun tai sen puitteissa ylläpidettyihin henkilötietoihin.*

*Jos on todennäköistä, että tietoturvaloukkaus tai eheyden menetys vaikuttaa haitallisesti luonnolliseen henkilöön tai oikeushenkilöön, jolle luottamuspalvelu on tarjottu, luottamuspalvelun tarjoajan on myös tiedotettava luonnolliselle henkilölle tai oikeushenkilölle tietoturvaloukkauksesta tai eheyden menetyksestä ilman aiheetonta viivytystä.*

*Tarvittaessa ja erityisesti silloin, kun tietoturvaloukkaus tai eheyden menetys koskee kahta tai useampaa jäsenvaltiota, ilmoitetun valvontaelimen on tiedotettava asiasta muiden asianomaisten jäsenvaltioiden valvontaelimille ja ENISAlle.*

*Ilmoitetun valvontaelimen on tiedotettava asiasta yleisölle tai vaadittava luottamuspalvelun tarjoajaa tiedottamaan siitä, jos se katsoo, että tietoturvaloukkauksen tai eheyden menetyksen julkistaminen on yleisen edun mukaista.*

*3. Valvontaelimen on toimitettava ENISAlle kerran vuodessa tiivistelmä luottamuspalvelun tarjoajilta saamistaan tietoturvaloukkausta tai eheyden menetystä koskevista ilmoituksista.*

*[…]*

On hyvä huomata, että palveluntarjoajaa koskevien tietojen, tapahtumakuvauksen ja korjaustoimenpiteiden lisäksi on tärkeää yksilöidä, mitä luottamuspalvelua häiriöilmoitus koskee.

**Velvollisuus ilmoittaa tietoturvaloukkauksista koskee sekä hyväksyttyjä että ei-hyväksyttyjä luottamuspalveluita.**

*Hyväksyttyjä luottamuspalveluja* Suomessa ovat toistaiseksi DVV:n allekirjoitusvarmenteet ja verkkosivun todentamisvarmenne.

*Ei-hyväksyttyjä luottamuspalveluja* voivat olla kohdassa 4.1.1 luetellut palvelutyypit, joille olisi mahdollista hankkia hyväksyntä, eli

1. hyväksytty sähköisen allekirjoituksen varmenne
2. hyväksytty validointipalvelu hyväksytylle sähköiselle allekirjoitukselle
3. hyväksytty säilyttämispalvelu hyväksytylle sähköiselle allekirjoitukselle
4. hyväksytty sähköisen leiman varmenne
5. hyväksytty sähköinen aikaleima
6. hyväksytty validointipalvelu hyväksytylle sähköiselle leimalle
7. hyväksytty säilyttämispalvelu hyväksytylle sähköiselle leimalle
8. hyväksytty sähköinen rekisteröity jakelupalvelu ja
9. verkkosivujen todentamisen hyväksytty varmenne.

Lisäksi *ei-hyväksyttyjä luottamuspalveluja* voivat olla palvelut, jotka komission luotettuja luetteloita koskevan täytäntöönpanopäätöksen mukaan voitaisiin merkitä luotettuun luetteloon ei-hyväksyttyinä luottamuspalveluina (ks. ETSI TS 119 612).

ETSIn spesifikaation mukaan näitä ovat (suora lainaus)

1. A certificate generation service, not qualified, creating and signing non-qualified public key certificates based on the identity and other attributes verified by the relevant registration services.
2. A certificate validity status service, not qualified, issuing Online Certificate Status Protocol (OCSP) signed responses.
3. A certificate validity status service, not qualified, issuing CRLs.
4. A time-stamping generation service, not qualified, creating and signing time-stamps tokens.
5. A time-stamping service, not qualified, as part of a service from a trust service provider issuing qualified certificates that issues time-stamp tokens that can be used in the validation process of qualified signatures/seals or advanced signatures/seals supported by qualified certificates to ascertain and extend the signature/seal validity when the qualified certificate is (will be) revoked or expired (will expire).
6. A time-stamping service, not qualified, as part of a service from a trust service provider that issues time-stamp tokens (TST) that can be used in the validation process of qualified signatures/seals or advanced signatures/seals supported by qualified certificates to ascertain and extend the signature/seal validity when the qualified certificate is (will be) revoked or expired (will expire).
7. An electronic delivery service, not qualified.
8. A Registered Electronic Mail delivery service, not qualified.
9. A not qualified preservation service for electronic signatures and/or for electronic seals.
10. A not qualified validation service for advanced electronic signatures and/or advanced electronic seals.
11. A not qualified generation service for advanced electronic signatures and/or advanced electronic seals.

# Akkreditoitu vaatimustenmukaisuuden arviointilaitos

## Hakemus hyväksynnästä

### Hakemuksessa annettavat tiedot

***SÄÄNNÖKSET***

***35 § Hakemus vaatimustenmukaisuuden arviointilaitokseksi***

*Vaatimustenmukaisuuden arviointilaitos hyväksytään hakemuksen perusteella. Hakemukseen on liitettävä hakijaa ja sen toimintaa koskevat tiedot, joiden perusteella voidaan arvioida 33 §:ssä tarkoitettujen edellytysten täyttyminen.*

*Liikenne- ja viestintävirasto voi hakemusta käsiteltäessä hankkia lausuntoja sekä antaa hakemuksen ja siinä esitettyjen tietojen arvioimisen ulkopuolisille asiantuntijoille.*

Hakemuksessa on annettava vähintään seuraavat tiedot

1. yrityksen yksilöinti- ja yhteystiedot sekä yhteyshenkilöt arviointilaitoksen valvontaa ja arviointia koskevaa tiedonvaihtoa varten
2. tiedot siitä, mitä luottamuspalveluja arviointilaitos on pätevä arvioimaan
3. tiedot tunnistus- ja luottamuspalvelulain 37 §:n vaatimusten täyttämisestä (siltä osin, kun tiedot eivät sisälly akkreditoinnissa tehtyyn arviointiin)

### Hakemuksen liitteet

1. Selvitys FINASin tai muun ETA-alueen akkreditointiyksikön myöntämästä akkreditoinnista.
2. Selvitys siitä, miten arviointilaitos huolehtii arvioitavien tietojen käsittelystä ja tiedonsaannista, oikeudesta hakea oikaisua arviointiin sekä mahdollisuudesta käyttää eri kieliä (yleiskuvaus prosessista ja vastuutuksesta)

### Tietojen julkaisu

Liikenne- ja viestintävirasto julkaisee verkkosivuillaan seuraavat tiedot:

1. yrityksen nimi ja yhteystiedot
2. yritys on akreditoitu ja hyväksytty vaatimustenmukaisuuden arviointilaitos
3. mitä luottamuspalveluja arviointilaitoksen pätevyys kattaa

## Muutos- tai lopetusilmoitus

Ilmoitusohjetta täydennetään tältä osin tarvittaessa.

1. Palvelujen vaatimuksista säädetään vahvasta sähköisestä tunnistamisesta ja luottamuspalveluista annetussa laissa (617/2009, jäljempänä *tunnistus- ja luottamuspalvelulaki*) ja sähköisestä tunnistamisesta ja sähköisiin transaktioihin liittyvistä luottamuspalveluista sisämarkkinoilla ja direktiivin 1999/93/EY kumoamisesta annetussa Euroopan parlamentin ja neuvoston asetuksessa (EU) N:o 910/2014 (jäljempänä *eIDAS-asetus*). Vaatimustenmukaisuuden arviointilaitoksia koskee myös EU:n asetus 765/2008. [↑](#footnote-ref-1)
2. Päivitettävänä, ohjeen 211/2022 julkaisu keväällä 2023 [↑](#footnote-ref-2)
3. Liikenne- ja viestintäviraston ohje 216/2022 O [↑](#footnote-ref-3)
4. <http://www.etsi.org/deliver/etsi_ts/119600_119699/119612/02.01.01_60/ts_119612v020101p.pdf> [↑](#footnote-ref-4)